b'\n_START_ARTICLE_\nL\xc4\x83ptar gri-roz\n_START_SECTION_\nIstoric\n_START_PARAGRAPH_\nSpecia a fost descris\xc4\x83 de prima dat\xc4\x83 sub denumirea Agaricus helvus de renumitul savant suedez Elias Magnus Fries \xc3\xaen volumul 1 al operei sale Systema mycologicum din 1821. Apoi, \xc3\xaen 1838, tot Fries a transferat soiul la genul Lactarius sub p\xc4\x83strarea epitetului, de verificat \xc3\xaen cartea sa Epicrisis systematis mycologici, seu synopsis hymenomycetum. Acest taxon este valabil p\xc3\xa2n\xc4\x83 \xc3\xaen prezent (2019)._NEWLINE_\xc3\x8encerc\xc4\x83rile de redenumire ale micologilor germani Paul Kummer \xc3\xaen Galorrheus helvus (1871) \xc8\x99i Otto Kuntze \xc3\xaen Lactifluus helvus (1891) sunt acceptate sinonim ca \xc8\x99i toate celelalte \xc3\xaencerc\xc4\x83ri de modificare, dar, nefiind folosite, sunt neglijabile.\n_START_SECTION_\nConfuzii\n_START_PARAGRAPH_\nSpecia poate fi confundat\xc4\x83 \xc3\xaen primul r\xc3\xa2nd cu comestibilul Lactarius camphoratus, de miros asem\xc4\x83n\xc4\x83tor, cu un miros mai slab de Maggi, tot un burete excelent de condiment. Mai exist\xc4\x83 alte specii asem\xc4\x83n\xc4\x83toare de alt miros, \xc3\xaen majoritate necomestibile din cauza iu\xc8\x9bimii (peste 20, de exemplu Lactarius rufus, Lactarius torminosus fiind \xc3\xaen plus \xc8\x99i u\xc8\x99or otr\xc4\x83vitor. O prob\xc4\x83 decide repede \xc3\xaentre cele comestibile respectiv necomestibile. Bure\xc8\x9bi cu lapte dulce alb pot fi m\xc3\xa2nca\xc8\x9bi. Aici c\xc3\xa2teva exemple de ciuperci cu lapte alb sau ro\xc8\x99u: Lactarius aurantiacus sin. Lactarius mitissimus (comestibil), Lactarius corrugis, Lactarius deterrimus, Lactarius fuliginosus, Lactarius hygrophoroides, Lactarius piperatus, Lactarius porninsis, Lactarius subdulcis, Lactarius torminosus sau Lactarius volemus (cel mai savuros cu lapte alb).\n_START_SECTION_\nToxicitate\n_START_PARAGRAPH_\nBuretele este crud u\xc8\x99or iritant \xc3\xaen gust, dar provoac\xc4\x83 probleme gastro-intestinale severe \xc8\x99i dup\xc4\x83 fierbere. \xc3\x8en func\xc8\x9bie de cantitatea ingerat\xc4\x83 (trebuie s\xc4\x83 fie mai mare) survin v\xc4\x83rs\xc4\x83turi, dureri abdominale, salivare, diaree difuz\xc4\x83 \xc8\x99i simptome de colaps, cum ar fi ame\xc8\x9beli \xc8\x99i frig. Simptomele pot ap\xc4\x83rea 15 minute p\xc3\xa2n\xc4\x83 la 1 or\xc4\x83 dup\xc4\x83 o mas\xc4\x83. Toxina \xc3\xaenc\xc4\x83 nu este cunoscut\xc3\xa4. \xc3\x8en anul 1949 a fost documentat\xc4\x83 o otr\xc4\x83vire cu aceast\xc4\x83 ciuperc\xc4\x83 \xc3\xaen mas\xc4\x83 la Leipzig. \xc3\x8en total, 418 persoane au fost afectate de aceast\xc4\x83 intoxicare.\n_START_SECTION_\nComestibilitate\n_START_PARAGRAPH_\nL\xc4\x83ptarul gri-roz poate fi folosit uscat \xc8\x99i m\xc4\x83cinat \xc3\xaen form\xc4\x83 de pulbere \xc3\xaen cantit\xc4\x83\xc8\x9bi mici ca condiment pentru supe, ciorbe, chiftele etc. Mirosul aminte\xc8\x99te atunci deosebit de tare de leu\xc8\x99tean cu nuan\xc8\x9be u\xc8\x99oare de \xc8\x9belin\xc4\x83, motiv pentru care ciuperca este culeas\xc4\x83 de unii culeg\xc4\x83tori.'